El teatre familiar i el flamenc es donen la mà a Burjassot amb “Amelia”, un al·legat a la valentia de les dones
2025-07-24

“Amelia, que no te corten las alas”. Les companyies valencianes Marea Dansa i La Teta Calva han unit treball i talent per a signar aquest espectacle per a tots els públics que fusiona el flamenc amb la dramatúrgia moderna amb la intenció de plasmar sobre l’escenari un alegre homenatge a totes les dones valentes i, alhora, a la valentia que per regla general defineix a les dones.

“Amelia” es representarà en el Centre Cultural Tívoli, el 23 de desembre, a les 18h. Les entrades per a assistir a la representació tenen un preu de 6 euros i es poden adquirir on line, a través de ServiEntradas, o físicament a la Casa de Cultura. També es podran adquirir en el Tívoli, el mateix diumenge, des d’una hora abans de l’inici de l’espectacle. La taquilla obrirà a les 17h.

Inspirada en Amelia Earhart, la primera dona a creuar l’Atlàntic pilotant un avió, la Teta Calva (Xavo Giménez i Iaia Cárdenas) ha creat aquest espectacle per a Marea Dansa on el ball flamenc i la dramatúrgia contemporània es fusionen, donant lloc a la història d’Amelia, una xiqueta que somia amb els ocells, amb els núvols i amb mons xicotets als seus peus. Però la història d’Amelia també tanca la història de cada dona que tots els dies s’alça, posant-se només l’horitzó com a límit i la llibertat com a únic equipatge. Com a resultat, els espectadors i espectadores que acudisquen al Tívoli, la vesprada del 23 de desembre, alçaran el seu propi vol en el viatge de les emocions d’Amelia, a través d’un espectacle de dansa flamenca per a tots els públics. En paraules dels creadors de “Amelia”, es tracta d’un homenatge a totes aqueixes dones que fan dels problemes un paisatge llunyà, es fan fortes i s’alien amb els vendavals per a demostrar-nos que no hi ha cap cosa impossible.

Amb música original del valencià Carles Chiner i amb la direcció coreogràfica de Paco Berbel, Elena Marava, María José Mora, Lourdes de la Rúa, Rosa Sanz, Paula Sebastián són les cinc intèrprets que s’han posat a les ordres de la Teta Calva per a, sobre l’escenari, convertir-se en “cinc dones que seran cinc ocells, que seran una tempesta, que seran cinc homes, que seran cinc trons i cinc illes perdudes”.

Marea Dansa és una companyia de Flamenc i Dansa Espanyola creada a València l’any 2014. La companyia concep els espectacles de forma global, donant la mateixa importància a la dramatúrgia, la música, la dansa, l’escenografia i la imatge, amb l’objectiu de contar històries i visibilitzar conceptes a través d’un llenguatge escènic actual.

Per part seua, La Teta Calva naix, també en 2014, de la unió de María Cárdenas i Xavo Giménez. Dos creadors amb un llarg recorregut teatral: un, en la interpretació, la direcció, dramatúrgia i l’escenografia. L’altra en l’escriptura i la fotografia teatral.